Ikäryhmä laajenee – kaikki alle 22-vuotiaat saavat nyt kondomit ja muun ehkäisyn ilmaiseksi Tampereella ja Orivedellä

Tampereen kaupunki laajentaa ehkäisyvälineiden maksutonta jakelua Tampereella ja Orivedellä uuteen ikäryhmään vuoden 2020 alussa. Maksuttomaan raskauden ehkäisyyn ovat jatkossa oikeutettuja kaikki alle 22-vuotiaat tamperelaiset ja orivesiläiset nuoret sekä alle 22-vuotiaat ulkokuntalaiset toisen asteen opiskelijat. Ehkäisyä tarvitseva alle 22-vuotias nuori saa raskauden ehkäisyneuvontaa ja maksuttomia ehkäisyvälineitä kunnallisesta terveydenhuollosta. Nuori voi hakeutua tätä varten joko koulu- tai opiskeluterveydenhuollon terveydenhoitajan vastaanotolle tai Tampereen kaupungin nuorisoneuvolaan. Synnytyksen jälkeen maksutonta ehkäisyä tarjoavat äitiys- ja lastenneuvolat. Raskauden ehkäisyyn liittyvät vastaanottokäynnit lääkärillä tai hoitajalla ovat kaupungin terveyspalveluissa aina maksuttomia. Uudistus täydentää Tampereen kaupungin 1.2.2019 alkanutta käytäntöä, jonka myötä alle 20-vuotiaat nuoret tulivat maksuttoman ehkäisyn piiriin. Useita vaihtoehtoja Raskauden ehkäisyyn on tarjolla useita eri vaihtoehtoja, kuten ehkäisypillerit ja muut hormonaaliset ehkäisyvalmisteet sekä pitkäkestoisen ehkäisyn välineinä kierukat ja ehkäisykapseli. Myös kondomiehkäisy on alle 22-vuotiaille maksutonta. Se on tarkoitettu kaikille ikäryhmään kuuluville nuorille seksuaalisesta suuntautumisesta tai sukupuolesta riippumatta. Kondomeja on saatavilla opiskelu- ja kouluterveydenhuollon terveydenhoitajien vastaanotoilla, nuorisoneuvolassa sekä terveysasemilla. Tarkoituksena on varmistaa nuorten mahdollisuus ehkäisyyn ja edistää myös seksitaudeilta suojautumista. Mahdollista muillekin Ehkäisyvälineitä saa maksutta myös muissa tilanteissa iästä ja kotikunnasta riippumatta. Tampereella ja Orivedellä saa iästä ja kotikunnasta riippumatta hormonaalisen ehkäisyn kuudeksi kuukaudeksi maksutta, kun raskauden ehkäisy aloitetaan ensimmäistä kertaa, sekä synnytyksen ja raskaudenkeskeytyksen jälkeen. Keskeytyksen jälkeen on lisäksi mahdollisuus saada maksutta pitkäaikainen ehkäisy. Myös kondomeita jaetaan muun muassa terveystarkastusten yhteydessä sekä ehkäisyn aloituksessa vaihtoehtona muille menetelmille. Lisätietoa maksuttomasta ehkäisystä on Tampereen kaupungin verkkosivuilla osoitteessa tampere.fi/maksutonehkaisy .